Poskantoor (weer) op randjie van ineenstorting – DA | Netwerk24
Deur William Horne 16 Januarie 2021 13:01
Teen 31 Julie 2020 het die poskantoor reeds 'n verlies van R1,066 miljard aangeteken, volgens die DA.
"Ondanks R8 miljard se reddingsboeie sedert 2014, word die poskantoor weer deur bankrotskap in die gesig gestaar, met berigte oor onbetaalde huur en desperate verskaffers, agterstande met die pos en kommunikasie- en tegnologiestelsels wat nie werk nie," het Cameron MacKenzie, DA-LP, Vrydag in 'n verklaring gesê.
Intussen het Khathutshelo Ramukumba, die poskantoor se nuwe hoof van finansies, ná slegs twee maande in die pos bedank.
"Dit is geen verrassing dat die poskantoor se nuwe finansiële hoof ná skaars twee maande bedank het nie. Die skokkende toestand van die poskantoor se geldsake sou enige professionele persoon twee keer laat dink."
Teen 31 Julie verlede jaar het die poskantoor reeds 'n verlies van R1,066 miljard aangeteken, en die DA reken dit kan maklik teen die einde van sy boekjaar verdubbel.
Volgens MacKenzie gebruik die poskantoor nou die enigste manier wat hy het om kop bo water te hou – hy betaal nie sy krediteure nie.
Die poskantoor se uitgawes oorskry tans verreweg sy inkomste en verskaffers staan opnuut tou om geld van die bankrot staatsonderneming te verhaal, sê hy.
"Eienaars van geboue wat deur die poskantoor gehuur word, is nie betaal nie en daar is gerugte van huurgeld wat al langer as 120 dae uitstaande is, selfs al begin die poskantoor grond en eiendomme verkoop."
Die rekenaarstelsels by die poskantoor werk ook glo nie en die funksionaliteit wat mense toelaat om pakkies op te spoor werk lank reeds nie meer nie en is van lyn af vir sowel gewone as geregistreerde pakkies.
So sal die poskantoor nie kan voortbestaan nie, meen die DA.
"Anders as die SAL, is die poskantoor 'n noodsaaklike diens vir baie mense, veral diegene in landelike en afgeleë gebiede.
"Die regering moet ophou praat oor openbare-private-vennootskappe en dit in werking stel. Privatisering, gedeeltelik of in sy geheel, is die enigste alternatief vir bankrotskap. Die departement van kommunikasie het 'n nuwe minister nodig en die poskantoor 'n nuwe eienaar. Dit is nou die tyd vir 'n nuwe bestuur."